పబ్లిక్‌ వై-ఫైతో గుత్తాధిపత్యానికి దెబ్బ..!
- ప్రయివేటు టెల్కోల వ్యతిరేకత
ముంబయి : ప్రజలకు ఇంటర్నెట్‌ను మరింత అందుబాటులోకి తేవాలనే ఉద్దేశ్యంతో ట్రారు చేపట్టిన పబ్లిక్‌ వై-ఫై ప్రాజెక్టులపై ప్రయివేటు టెలికం కంపెనీలు గుర్రుగా ఉన్నాయి. ఇది తమ గుత్తాదిపత్యాన్ని దెబ్బతీస్తుందని పరోక్షంగా ఆందోళన వ్యక్తం చేస్తున్నాయి. పబ్లిక్‌ వై-ఫై ప్రాజెక్టు వల్ల ఇంటర్నెట్‌ వ్యయం కూడా 90 శాతం తగ్గుతుందని ట్రారు అంచనా. కాగా దీన్ని రిలయన్స్‌ జియో, భారతీ ఎయిర్‌టెల్‌, వొడాఫోన్‌, ఐడియాలు తీవ్రంగా వ్యతిరేకించడం గమనార్హం. ఈ వైఫై యాక్సెస్‌ నెట్‌వర్క్‌ ఇంటర్‌ఫేస్‌ (వని) ప్రాజెక్టు ద్వారా దేశ వ్యాప్తంగా పబ్లిక్‌ డాటా ఆఫీసు (పీిడీఓ)లను ఏర్పాటు చేయడం ద్వారా అతి చౌక ధరల్లో రూ.2 నుంచి నెట్‌ సేవలు అందించాలనేది ట్రారు ఉద్దేశ్యం. ఇందుకోసం టెలికం శాఖ ప్రతీ నెల దేశంలో 10,000 చొప్పున వైఫై హాట్‌స్పాట్లను ఏర్పాటు చేయనున్నట్లు గత నెల ఒక రిపోర్టులో వెల్లడించింది. దేశంలోని వివిధ ప్రాంతాల్లో పైలట్‌ ప్రాజెక్టుగా గతేడాది అక్టోబర్‌లో 603 వైఫై హాట్‌స్పాట్‌ కేంద్రాలను ఏర్పాటు చేశారు. ఇవి విజయవంతం అయ్యాయి. దీంతో భారీ స్థాయిలో ఈ కేంద్రాలను ఏర్పాటు చేయాలని టెలికం శాఖ నిర్ధేశించుకుంది. దీన్ని వ్యతిరేకిస్తూ తాజాగా నాలుగు ప్రయివేటు టెల్కోలు టెలికం శాఖ కార్యదర్శి అరుణ సుందర రాజన్‌కు లేఖ రాశాయి. ఈ ప్రాజెక్టుల వల్ల ఆయా టెలికం కంపెనీల గుత్తాదిపత్యం దెబ్బతింటుందనే భయంతో అవి ఇలాంటి వ్యతిరేకతను కనబర్చుతున్నాయని నిపుణులు విమర్శిస్తున్నారు. ఈ వైఫై హాట్‌స్పాట్‌ సెంటర్లను ఏర్పాటు చేయడం ద్వారా ప్రజలకు ఇంటర్నెట్‌ మరింత అందుబాటులోకి రానుందని ట్రారు వాదన. ముఖ్యంగా డాటా పేలవంగా ఉన్న చోటు హాట్‌స్పాట్‌ కేంద్రాలు మెరుగైన సేవలు అందించనున్నాయి. భారత్‌లో మొత్తంగా 31,000 పబ్లిక్‌ హైఫై హాట్‌స్పాట్‌ కేంద్రాలు మాత్రమే ఉన్నాయి. అదే భారత్‌ కంటే అత్యంత తక్కువ జనాభా కలిగిన ఫ్రాన్స్‌లో 1.3 కోట్లు, అమెరికాలో ఒక్క కోటీ చొప్పున హాట్‌స్పాట్‌ కేంద్రాలున్నాయని ట్రారు ఒక రిపోర్టులో వెల్లడించింది.
మీ స్నేహితులకు రికమెండ్ చెయ్యండి